**AKTIVAATTORIN KÄYTTÖOHJE**

Aktivaattoria käytetään kasvuikäisillä lapsilla ja nuorilla ohjaamaan alaleuan kasvua. Tuloksien saamiseksi säännöllinen pito ja annettujen ohjeiden noudattaminen ovat välttämättömiä. Kasvun päätyttyä alaleuan asentoon voidaan vaikuttaa leukakirurgialla, jota tehdään aikuisiällä sairaaloissa.

Aktivaattoria pidetään öisin ja iltaisin, **vähintään 10 tuntia/vrk**. Hoidon alussa kojetta kannattaa käyttää mahdollisimman paljon iltapäivälläkin, jotta suun lihaksisto tottuisi kojeeseen ja se pysyisi yöt hyvin suussa. Koje suussa ei kuitenkaan saa leikkiä mitään rajuja leikkejä.

Alussa sylkeä erittyy runsaasti ja hampaisiin sekä leukojen alueen lihaksiin voi tulla arkuutta. Tämä on normaalia ja kuuluu aloitusvaiheeseen. Kojetta kannattaa silti käyttää ahkerasti; oireilu kyllä häviää vähitellen, kun kojeeseen tottuu.

Hanki aktivaattoria varten oma pehmeä hammasharja ja puhdista koje aamuisin pienellä tipalla astianpesuainetta ja laita koje päiväksi koteloon. Apteekista voit lisäksi ostaa oikomiskojeita varten tarkoitettua tehopuhdistusainetta, jota käytetään yleensä kerran viikossa tai kerran kuukaudessa.

Pidä huoli ettei kojeesi jää lemmikkieläinten ulottuville. Jos koje katoaa tai rikkoutuu, joudut maksamaan uudesta kojeesta aiheutuvat kulut itse.

Muistathan ottaa **kojeen aina mukaasi** hoitolaan ja **saapua varatuille ajoille** jottei hoito pitkittyisi.

Jos koje alkaa painamaan tai keikkumaan, ota viipymättä yhteys hammashoitolaasi.

Kuusiolinna Terveyden hammashoitolat

Alavus, Kuortane, Töysä 06-2525 7982

Ähtäri, Soini 06-2525 7271